मुंबई: पुलिस ने डांस बार पर मारा छापा, 22 लोग गिरफ्तार, 90 हजार रुपये कैश बरामद  
डांस बार पर छापा मारकर 14 ग्राहकों सहित 22 लोगों को गिरफ्तार किया
काका बार एवं रेस्तरां में अकसर पुलिस के 'मुखबिर' जाते थे
कहा, ‘हमें वहां नियमों की अवहेलना की सूचना मिली थी
मुंबई पुलिस की एंटी नारकोटिक्स सेल (ANC) ने शनिवार को मलाड में स्थित एक डांस बार में छापा मारकर 14 ग्राहकों सहित 22 लोगों को गिरफ्तार किया. एक पुलिस अधिकारी ने इस बारे में जानकारी देते हुए बताया कि मलाड पूर्व के पोद्दार रोड स्थित काका बार एवं रेस्तरां में छापा मारा गया. अधिकारी ने बताया कि पुलिस ने बार में सुबह-सुबह छापा मारा, उस वक्त डांस फ्लोर पर 10 बार गर्ल डांस कर रही थीं. 
एक सीनियर अधिकारी ने बताया कि यह बार 'खबरी अड्डा' के तौर पर जाना जाता था. बार के मालिकों का मानना था कि इस पर पुलिस का छापा नहीं पड़ेगा. साथ ही अधिकारी ने बताया कि हमें जानकारी मिली थी कि बार में नियमों का उल्लंघन हो रहा है, जिसके बाद पुलिस ने वहां पर छापा मारा था. इस दौरान 14 ग्राहकों सहित 22 लोगों को गिरफ्तार किया गया है. वहीं 10 पीड़ितों को बचाया गया है. वेटर, सुपरवाइजर, कैशियर और मैनेजर को भी गिरफ्तार किया गया है. इसके अलावा वहां से 93,930 रुपये कैश बरामद किए गए हैं. 
अधिकारी ने बताया, आईपीसी की धारा 294, 114, 34 और अन्य धाराओं के तहत मामला दर्ज किया गया है.